FSS ตั้งเป้าเพิ่มบัญชีลูกค้า1 หมื่นบัญชี/เดือน หวังดันมาร์เก็ตแชร์โต
FSS ตั้งเป้าเพิ่มบัญชีลูกค้าหมื่นราย/เดือน หวังดันมาร์เก็ตแชร์โต เผยอยู่ระหว่างการร่วมมือพันธมิตรตปท. พัฒนาโปรแกรมเทรดหุ้นใหม่ คาดเปิดตัวปลายปีนี้
13 ม.ค. 2560

นายวราวุธ เบญจาพุทธารักษ์ กรรมการฝ่ายธุรกรรมอิเลคทรอนิกส์ บล.ฟินันเซีย ไซรัส (FSS) เปิดเผยว่า บริษัทได้ตั้งเป้าที่จะมีบัญชีลูกค้าใหม่เพิ่ม 10,000 รายต่อเดือน โดยบริษัทจะเน้นการทำการตลาดผ่านทุกช่องทาง ไม่ว่าจะเป็นทางออนไนน์ หรือทีวี เพื่อที่จะดึงลูกค้ารายย่อยเข้ามาเปิดบัญชีกับบริษัทมากขึ้น โดยคาดว่าบัญชีที่เพิ่มขึ้นจะช่วยให้ส่วนแบ่งตลาดของบริษัทเพิ่มขึ้นจากปีที่ผ่านมาที่อยู่ในระดับ 5.6%
นอกจากนี้บริษัทอยู่ระหว่างร่วมกับพันธมิตรต่างประเทศเพื่อพัฒนาโปรแกรมเทรดหุ้นใหม่ในช่วงปลายปีนี้ โดยโปรแกรมดังกล่าวจะมีเครื่องมือในการช่วยเหลือการซื้อขายหุ้นให้กับนักลงทุน การตั้งค่าต่างๆเพื่อค้นหาหุ้นที่ต้องการ พร้อมกับสามารถตรวจสอบสุขภาพหุ้นของตัวนั้นๆ ได้อีกด้วย
“ช่วงที่ผ่านมาเราเพิ่มทีมผู้พัฒนาฝ่าย Online มาเป็นประมาณ 40 คน จากเดิมที่มีเพียง 10 คนเท่านั้น ซึ่งเราจะเร่งการพัฒนาระบบการเทรด Online มากขึ้น ซึ่งเป็นไปตามเทรนของตลาด และโบรกเกอร์ต่างๆก็ได้เข้ามาให้ความสำคัญและพัฒนาระบบ Online ไปมากแล้ว ในขณะเดียวกันนั้นปัจจุบันสัดส่วนใหญ่ๆที่เทรดของบริษัทฯก็เป็น Online ไปแล้ว 50-60% ซึ่งปีนี้เราก็เชื่อว่าจะเพิ่มขึ้นอีก ซึ่งในช่วงปลายปีเราก็จะมีการเปิดตัวโปรแกรมเทรดแบบใหม่ที่ง่ายสะดวกสบายมากขึ้น และเชื่อว่าจะทำให้ลูกค้าเทรดแล้วมีกำไรได้ก็จะช่วยดึงดูดให้ลูกค้าเข้ามามากขึ้นด้วย”นายวราวุธ กล่าว